KOMISIJOS ĮGYVENDINIMO REGLAMENTAS (ES) 2021/917

2021 m. birželio 7 d.

kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinamos nedidelės rizikos veikliosios medžiagos kiauliauogių mozaikos virusas, padermė ES, silpnasis izoliatas Abp1 ir kiauliauogių mozaikos virusas, padermė CH2, silpnasis izoliatas Abp2 ir iš dalies keičiamas Komisijos įgyvendinimo reglamentas (ES) Nr. 540/2011

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį kartu su 22 straipsnio 1 dalimi,

kadangi:

(1) 2017 m. lapkričio 27 d. pagal Reglamento (EB) Nr. 1107/2009 7 straipsnio 1 dalį bendrovė „Abiopep Plant Health S.L.“ pateikė Ispanijai paraišką patvirtinti veikliąsias medžiagas kiauliauogių mozaikos virusą, padermę ES, silpnąjį izoliatą Abp1 ir kiauliauogių mozaikos virusą, padermę CH2, silpnąjį izoliatą Abp2;

(2) pagal to reglamento 9 straipsnio 3 dalį Ispanija kaip valstybė narė ataskaitos rengėja 2018 m. vasario 15 d. pranešė pareiškėjui, kitoms valstybėms narėms, Komisijai ir Europos maisto saugos tarnybai (toliau – Tarnyba) apie paraiškos priimtinumą;

(3) 2019 m. liepos 22 d. valstybė narė ataskaitos rengėja pateikė Komisijai vertinimo ataskaitos projektą (kopiją – Tarnybai), kuriame vertinama, ar galima manyti, kad veikliosios medžiagos atitinka Reglamento (EB) Nr. 1107/2009 4 straipsnyje nustatytus patvirtinimo kriterijus;

(4) Tarnyba laikėsi Reglamento (EB) Nr. 1107/2009 12 straipsnio 1 dalies nuostatų;

(5) 2019 m. spalio 22 d. Tarnyba pareiškėjui, valstybėms narėms ir Komisijai pranešė savo išvadą (2) dėl to, ar galima manyti, kad veikliosios medžiagos kiauliauogių mozaikos virusas, padermė ES, silpnasis izoliatas Abp1 ir kiauliauogių mozaikos virusas, padermė CH2, silpnasis izoliatas Abp2 atitinka Reglamento (EB) Nr. 1107/2009 4 straipsnyje nustatytus patvirtinimo kriterijus. Tarnyba suteikė visuomenei galimybę susipažinti su šia išvada;

(6) 2021 m. sausio 25 d. Komisija pateikė Augalų, gyvūnų, maisto ir pašarų nuolatiniam komitetui peržiūros ataskaitą ir reglamento dėl kiauliauogių mozaikos viruso, padermės ES, silpnojo izoliato Abp1 ir kiauliauogių mozaikos viruso, padermės CH2, silpnojo izoliato Abp2 projektą;

(7) pareiškėjui buvo suteikta galimybė pateikti pastabų dėl peržiūros ataskaitos;

(8) nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra šios veikliosios medžiagos, naudojamas pagal vieną ar kelias tipiškas paskirtis, visų pirma peržiūros ataskaitoje išnagrinėtas ir išsamiai aprašytas paskirtis. Todėl tikslinga patvirtinti kiauliauogių mozaikos virusą, padermę ES, silpnąjį izoliatą Abp1 ir kiauliauogių mozaikos virusą, padermę CH2, silpnąjį izoliatą Abp2;

(9) be to, Komisija mano, kad pagal Reglamento (EB) Nr. 1107/2009 22 straipsnį kiauliauogių mozaikos virusas, padermė ES, silpnasis izoliatas Abp1 ir kiauliauogių mozaikos virusas, padermė CH2, silpnasis izoliatas Abp2 yra nedidelės rizikos veikliosios medžiagos. Kiauliauogių mozaikos virusas, padermė ES, silpnasis izoliatas Abp1 ir kiauliauogių mozaikos virusas, padermė CH2, silpnasis izoliatas Abp2 nėra susirūpinimą keliančios medžiagos ir atitinka Reglamento (EB) Nr. 1107/2009 II priedo 5.2 punkte nustatytas sąlygas. Atsižvelgiant į valstybės narės ataskaitos rengėjos ir Tarnybos vertinimą dėl numatomo naudojimo nuolatiniuose šiltnamiuose (su dirvožemiu ir hidroponika), kiauliauogių mozaikos virusas, padermė ES, silpnasis izoliatas Abp1 ir kiauliauogių mozaikos virusas, padermė CH2, silpnasis izoliatas Abp2 yra mikroorganizmai, kurie, kaip manoma, kelia nedidelę riziką žmonėms, gyvūnams ir aplinkai. Žinoma, kad kiauliauogių mozaikos viruso infekcija ir jos dauginimasis yra labai būdingi kai kuriems augalams (Solanaceae šeimos), o apie tai, kad tai pasitaikytų kituose organizmuose, nepranešta. Svarbių susirūpinimą keliančių sričių nenustatyta, be to, mažai tikėtina, kad šios dvi padermės gali būti toksiškos, užkrečiamos ir patogeniškos. Dėl šių priežasčių operatoriams ir darbuotojams turėtų būti taikomos tik bendro pobūdžio rizikos mažinimo priemonės;

(10) todėl tikslinga kiauliauogių mozaikos virusą, padermę ES, silpnąjį izoliatą Abp1 ir kiauliauogių mozaikos virusą, padermę CH2, silpnąjį izoliatą Abp2 patvirtinti kaip mažos rizikos chemines medžiagas;

(11) pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina nustatyti tam tikras sąlygas;

(12) pagal Reglamento (EB) Nr. 1107/2009 13 straipsnio 4 dalį Komisijos įgyvendinimo reglamento (ES) Nr. 540/2011 (3) priedas turėtų būti atitinkamai iš dalies pakeistas;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Veikliųjų medžiagų patvirtinimas Veikliosios medžiagos kiauliauogių mozaikos virusas, padermė ES, silpnasis izoliatas Abp1 ir kiauliauogių mozaikos virusas, padermė CH2, silpnasis izoliatas Abp2 patvirtinamos pagal I priede nustatytas sąlygas.

2 straipsnis Įgyvendinimo reglamento (ES) Nr. 540/2011 pakeitimai Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

3 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. birželio 7 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) EFSA (Europos maisto saugos tarnyba), 2021 m. Conclusion on the peer review of the pesticide risk assessment of the active substances Pepino Mosaic Virus, ES strain, mild isolate Abp1 and Pepino Mosaic Virus, CH2 strain, mild isolate Abp2. EFSA Journal 2021;19(1):6388, p. 16. doi:10.2903/j.efsa.2021,6388. Adresas internete: www.efsa.europa.eu.

(3) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).